**OBRAZLOŽENJE IZVRŠENJA PLANA RAZVOJNIH PROGRAMA**

**ZA RAZDOBLJE OD 01.01. DO 30.06.2019. GODINE**

**PRAVNI TEMELJ**

Sukladno članku 108. stavku 5. Zakona o proračunu („Narodne novine“, broj 87/08, 136/12 i 15/15) polugodišnji i godišnji izvještaj o izvršenju proračuna jedinice lokalne i područne (regionalne) samouprave sadrži izvještaj o provedbi plana razvojnih programa. U skladu sa strateškim ciljevima iz Plana ukupnog razvoja Grada Novska 2019. – 2021., u prvoj polovici 2019. godine Plan razvojnih programa je izvršen kako slijedi:

1. **KAPITALNI PROJEKT K1000015 PODUZETNIČKA ZONA NOVSKA**

**Strateški cilj 1.: Razvoj konkurentnog i održivog gospodarstva**

**Prioritet 1.2. Jačanje malog i srednjeg poduzetništva i obrtništva na osnovi lokalnih potencijala**

**Mjera 1.2.1. Izgradnja poduzetničke infrastrukture**

Ovaj kapitalni projekt u 2019. godini planiran je u iznosu od 3.100.000,00 kn i namijenjen je za izgradnju industrijskog kolosijeka u dužini cca 900 m.

Projekt je prijavljen na Poziv za dostavu projektnih prijedloga Ministarstva gospodarstva, poduzetništva i obrta za Razvoj infrastrukture poduzetničkih zona (Ref.br. poziva: KK.03.1.2.03.) te se sukladno uvjetima istog za provedbu ovog projekta planiraju sredstva sufinanciranja iz Europskog fonda za regionalni razvoj u iznosu od 5.500.000,00 kn.

Dana 24.05.2019. godine Grad Novska je dobio Odluku o financiranju, a dana 10.06.2019. godine sklopljen je Ugovor o financiranju.

1. **KAPITALNI PROJEKT K100026 AGLOMERACIJA NOVSKA**

**Strateški cilj 2.: Zaštita prirodnih resursa te povijesno-kulturnog nasljeđa**

**Prioritet 2.1. Unapređenje javne, komunalne i prometne infrastrukture**

**Mjera 2.1.2. Izgradnja sustava odvodnje i pročišćavanja otpadnih voda**

Projektom Aglomeracija Novska se planira izgraditi 42.000 m kanalizacijske mreže na području samog grada Novske, te prigradskim naseljima Bročice, Stari Grabovac, Paklenica, Voćarica, Jazavica, Roždanik i manji dio Rajića, te obnoviti vodovodnu mrežu u gradu Novska u dužini 13.000 m. Projekt se sufinancira iz sredstava EU fondova i nacionalnih sredstava u omjeru 70% : 30%. U dijelu nacionalnih sredstava sudjeluju Ministarstvo zaštite okoliša i energetike, Hrvatske vode i Grad Novska u različitim omjerima, gdje Grad Novska participira s najmanjim udjelom. Procjenjuje se da će vrijednost cijele investicije iznositi preko 90.000.000,00 kn, no dok se ne provede postupak javne nabave ne može se znati točan iznos. U Proračunu Grada Novske za 2019. godinu kroz ovaj projekt osiguravaju se sredstva od 250.000,00 kn za rješavanje imovinsko-pravnih odnosa (troškovi oko sklapanja ugovora o pravu služnosti i sl.) i 100.000,00 kn za sufinanciranje izgradnje. Ova sredstva se uplaćuju gradskoj tvrtki Vodovod Novska d.o.o. koja je nositelj projekta, prema situacijama koje oni ispostavljaju. U prvoj polovici 2019. godine realizacija na poziciji rješavanja imovinsko-pravnih odnosa iznosi 249.460,04 kn. Na poziciji sufinanciranja izgradnje nema realizacije. Ishođena je lokacijska dozvola za uređaj za pročišćavanje otpadnih voda u Bročicama (građevinsku će ishoditi odabrani izvođač nakon provedenog postupka javne nabave). Ishođene su i građevinske dozvole za rekonstrukciju vodoopskrbe i odvodnje, sve faze osim odvodnje Novska istok, ali je i za nju podnesen zahtjev za izdavanje.

1. **KAPITALNI PROJEKT K100035 Kanalizacija Brestača – Nova Subocka**

**Strateški cilj 2.: Zaštita prirodnih resursa te povijesno-kulturnog nasljeđa**

**Prioritet 2.1. Unapređenje javne, komunalne i prometne infrastrukture**

**Mjera 2.1.2. Izgradnja sustava odvodnje i pročišćavanja otpadnih voda**

U proračunu za 2019. godinu kroz ovaj projekt osiguravaju se sredstva u iznosu od 50.000,00 kn za sufinanciranje izgradnje preostalih 1.500 m cjevovoda. Projekt sufinanciraju Hrvatske vode i Grad Novska u omjeru 80% : 20%, te ovih 50.000,00 kn predstavlja udio Grada Novske u financiranju izgradnje sustava. U prvoj polovici godine izgrađeno je 1.200 m cjevovoda. Do završetka je preostalo izgraditi još 300 metara. Radovi su u tijeku i može se očekivati završetak krajem 2019. godine.

1. **KAPITALNI PROJEKT K100001 SANACIJA DEPONIJE KURJAKANA**

**Strateški cilj 2.: Zaštita prirodnih resursa te povijesno-kulturnog nasljeđa**

**Prioritet 2.1. Unapređenje javne, komunalne i prometne infrastrukture**

**Mjera 2.1.10. Razvoj učinkovitog i održivog sustava gospodarenja otpadom**

Ovaj kapitalni projekt u 2019. godini obuhvaća provedbu četvrte etape sanacije deponije komunalnog otpada „Kurjakana“ u ukupnom iznosu od 28.375,00 kn. Sredstva su planirana za izradu projekta sortirnice.

Sukladno dogovoru s Fondom za zaštitu okoliša i energetsku učinkovitost u 2019. godini se neće provoditi četvrta etapa sanacije jer postojeće kazete trenutno zadovoljavaju kapacitetom. Nastavak izgradnje se može očekivati u nadolazećem periodu, prema nastaloj potrebi i u dogovoru s FZOEU. Provedba navedene etape će obuhvatiti izgradnju treće kazete za odlaganje otpada čime će se produžiti mogućnost odlaganja komunalnog otpada za dvije do tri godine.

1. **KAPITALNI PROJEKT K100006 IZGRADNJA DJEČJEG VRTIĆA**

**Strateški cilj 3.: Poboljšanje životnog standarda stanovništva**

**Prioritet 3.1. Izgradnja i poboljšanje kvalitete društvene infrastrukture i sadržaja**

**Mjera 3.1.2. Modernizacija, izgradnja i opremanje dječjih vrtića**

Planom proračuna za 2019. godinu sredstva su planirana u iznosu od 4.961.840,00 kn od čega je 40.000,00 kn planirano za izradu priključaka struje, vode, kanalizacije, plina i telefona. Iz sredstava pomoći je planirano 1.715.000,00 kn, dok je ostatak planiran iz vlastitih sredstava. Provedbom ovog projekta izgradit će se dječji vrtić za boravak pet odgojnih skupina, u gradskoj četvrti Uklade. U prvoj polovici promatrane godine je izgrađen veći dio radova na izgradnji vrtića i uskoro se očekuje završetak radova.

1. **KAPITALNI PROJEKT K100008 DNEVNI CENTAR ZA STARIJE**

**Strateški cilj 3.: Poboljšanje životnog standarda stanovništva**

**Prioritet 3.2. Poboljšanje sustava javnih, socijalnih i zdravstvenih usluga i sadržaja**

**Mjera 3.2.1. Izgradnja novih i modernizacija postojećih javnih, socijalnih i zdravstvenih objekata prilagođenih osobama s invaliditetom**

U 2019. godini planirano je 200.000,00 kn za izradu projektne dokumentacije za prenamjenu i dogradnju zgrade Vodovoda Novska u dnevni centar za starije. U prvoj polovici godine projektna dokumentacija još nije bila završena, pa nije bilo ni realizacije na ovoj poziciji.